
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Infrastruktūros valdymo agentūros (toliau – Perkančioji organizacija) vykdomo pirkimo Nr. 8834479 „Pastato 21E1p (valgyklos) rekonstrukcijos į specialiosios paskirties pastatą projektavimo paslaugos (kultūros paveldo objektas)“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra. 
Tarnyba, prevencine tvarka peržiūrėjusi Pirkimo dokumentus, teikia rekomendacijas ir pastebėjimus dėl Pirkimo dokumentuose nustatytų sąlygų.

1. Dėl Pirkimo bendrųjų sąlygų
Viešojo pirkimo atviro konkurso bendrųjų sąlygų 9.6 papunktyje nustatyta, kad „<...> Perkančioji organizacija ekonomiškai naudingiausią pasiūlymą pateikusio tiekėjo (ūkio subjektų, kurių pajėgumais tiekėjas remiasi ir subtiekėjų – jei taikoma) nereikalauja pateikti dokumentų, patvirtinančių nustatytų pašalinimo pagrindų nebuvimą, išskyrus atvejus, kai ji turi pagrįstų abejonių dėl jo patikimumo.“ Pastebėtina, kad Tarnybos parengtose atviro konkurso Bendrosiose sąlygose tokia šio punkto formuluotė taikoma supaprastintuose pirkimuose. Taip pat pažymėtina, kad vykdant tarptautinį pirkimą Pirkimo vykdytojas turi prašyti pateikti dokumentus, patvirtinančius nustatytų pašalinimo pagrindų nebuvimą iš ekonomiškai naudingiausią pasiūlymą pateikusio tiekėjo (ūkio subjektų, kurių pajėgumais tiekėjas remiasi ir subtiekėjų – jei taikoma). Atsižvelgdama į tai, kas nurodyta, Tarnyba rekomenduoja patikslinti šį punktą.

2. Dėl kvalifikacinių reikalavimų
Pirkimo specialiųjų sąlygų 4 priede „Tiekėjų kvalifikacijos reikalavimai ir reikalaujami kokybės bei aplinkos apsaugos vadybos sistemų standartai“ (toliau – Kvalifikacijos reikalavimai) 1.2 papunktyje nustatytas reikalavimas: „Tiekėjas privalo visu sutarties vykdymo laikotarpiu pasitelkti bent 1 (vieną) specialistą, kuris per pastaruosius 5 metus iki pasiūlymų pateikimo dienos ėjo arba eina BIM koordinatoriaus ir (ar) BIM vadovo funkcijas ne mažiau kaip 1 (viename) statinio statybos projekte (projektavimo ir (ar) rangos) <...>“. Tarnyba atkreipia dėmesį, kad kvalifikacijos reikalavimą pagrindžiantys dokumentai neatitinka kvalifikacijos reikalavimo formuluotės. 
Pirma, kvalifikacijos reikalavime nenurodytas „BIM specialistas“, nors jis nurodytas prie kvalifikaciją pagrindžiančių dokumentų. Antra, kvalifikacijos reikalavime vartojama formuluotė „ir (ar)“, o prie pagrindžiančių dokumentų „arba“. Atsižvelgdama į tai, kas nurodyta, Tarnyba rekomenduoja patikslinti (suvienodinti) kvalifikacijos reikalavimo ir jį pagrindžiančių dokumentų formuluotes.

3. Dėl pirkime nustatyto ekonominio naudingumo kriterijaus.
Kvalifikacijos reikalavimų 1.1.1 papunktyje keliamas reikalavimas ypatingojo statinio projekto vadovui bei nurodyta, kad šio specialisto patirtis vertinama kaip vienas iš ekonominio naudingumo vertinimo kriterijų. Pirkimo specialiųjų sąlygų 7 priede „Pasiūlymų vertinimo kriterijai ir sąlygos“ nurodytas ekonominio naudingumo vertinimo kriterijus „YPATINGO STATINIO PROJEKTO VADOVO, turinčio teisę vadovauti ARCHITEKTŪRINIO PAVELDO TVARKYBOS DARBŲ PROJEKTUI PATIRTIS TINKAMAI PARENGIANT PROJEKTĄ (-US)*“ Šio kriterijaus aprašyme nurodyta, kad vertinami projektai, kuriuose „<...> siūlomas specialistas, eidamas statinio projekto vadovo, turinčio teisę vadovauti architektūrinio paveldo tvarkybos darbų projektui, pareigas, parengė ypatingojo negyvenamosios ar gyvenamosios paskirties pastato naujos statybos ir (ar) rekonstravimo projektus, kurių sudėtyje buvo architektūrinio paveldo tvarkybos darbų projektas“, t. y. pateiktame aprašyme nurodyta, kad bus vertinami projektai (jų skaičius), kuriuose eidamas statinio projekto vadovo pareigas, specialistas pats parengė projektus. 
Atsakydama į Tarnybos prašymą pagrįsti nustatytą ekonominio naudingumo vertinimo kriterijų, Perkančioji organizacija nurodė, kad Perkančiosios organizacijos vertinimu,  „<...> papildoma projekto vadovo praktinė patirtis rengiant analogiško pobūdžio projektus gali turėti tiesioginę įtaką projektavimo proceso valdymui ir perkamos paslaugos kokybei.“, nes „<...> didesnę architektūrinio paveldo tvarkybos darbų projektavimo patirtį turintis projekto vadovas gali suteikti papildomą naudą dėl: 1) gebėjimo ankščiau identifikuoti projektavimo ir derinimo metu galinčias kilti problemas, 2) tinkamesnio paveldosaugos ir kitų specialiųjų reikalavimų įvertinimo, 3) mažesnės netinkamų ar tikslintinų projektinių sprendinių rizikos, 4) mažesnio poreikio taisyti, tikslinti ir pakartotinai derinti parengtus sprendinius, 5) sklandesnio projektavimo proceso organizavimo, 6) mažesnės projekto rengimo terminų pratęsimo rizikos, 7) mažesnės rizikos, kad projektavimo klaidos ar trūkumai sukels papildomų sąnaudų vėlesniuose projekto įgyvendinimo etapuose.“.
Atkreiptinas dėmesys, kad įprastai projektus rengia ir projektams vadovauja skirtingi specialistai, todėl, Tarnybos vertinimu, nustatytas ekonominio naudingumo kriterijus, pagal kurį papildomi balai suteikiami tik tais atvejais, kai siūlomas projekto vadovas yra ir parengęs projektą (-us), nėra akivaizdžiai susijęs su projekto vadovo funkcijų vykdymo kokybe (sukurtų papildomą ekonominę naudą ar leistų gauti kokybiškesnę paslaugą). Priešingai, kriterijus gali nepagrįstai susiaurinti tiekėjų, galinčių gauti ekonominio naudingumo balus, ratą ir sudaryti pranašumą tiems rinkos dalyviams, kurių specialistai atliko tiek projektų rengimo, tiek jų valdymo funkcijas, nors tokia patirtis, Tarnybos nuomone, savaime nepatvirtina geresnių vadovavimo projektui gebėjimų. Atsižvelgiant į tai, kas išdėstyta,  Tarnyba rekomenduoja pakartotinai įsivertinti  ekonominę naudą, kurią sukuria nustatytas ekonominio naudingumo kriterijus, šio kriterijaus tikslingumą, pagrįstumą bei sąsajumą su keliamu kvalifikacijos reikalavimu, nurodytu Kvalifikacijos reikalavimų 1.1.1 papunktyje. 

4. Dėl sutarties projekto
Pirkimo specialiųjų sąlygų 10 priede „Paslaugų pirkimo-pardavimo sutarties specialiosios sąlygos“ (toliau – Sutarties projektas) 6.3 papunktyje prie kokybinių kriterijų įgyvendinimo ir tikrinimo tvarkos yra nurodytas BIM specialistas ir statinio projekto vadovas, nors BIM specialistas nėra nurodytas Pirkimo specialiųjų sąlygų 7 priede „Pasiūlymų vertinimo kriterijai ir sąlygos“. Atsižvelgdama į tai, kas nurodyta, Tarnyba rekomenduoja patikslinti šį Sutarties projekto papunktį.

Atsižvelgdama į aukščiau nurodytą, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. 
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3  ir 4  dalių nuostatomis. 


